khistorydata/jeongjo-sjw-relations huggingface dataset:
정조 6년
又以刑曹言啓曰。因內需司草記。大嬪房來全州田畓六十結。該導掌。締結吏屬。偸食夥然。吏屬。移關本道。遠地定配。導掌。移報刑曹。亦爲遠地定配。而今年爲始。依結數加納事。傳曰。其在宮府一體之意。何必諉以內司之事。不以法懲治乎。惟正之稅。事面莫重。此以尋常處之。後弊難言。以此批旨內辭意。枚報刑曹。嚴査重繩後。草記之意。文移事。命下矣。導掌朴道溵韓大裕。捉來嚴査。則朴道溵所告內。渠以大嬪房導掌。多年隨行。一自丙申年導掌革罷之後。田畓則移屬於本司。自本司行關本道。使之收稅以納。則該邑以三十八結收成冊收稅後。除馱價雜費。以錢二百六十兩來納者。爲丙申丁酉二年。而渠以給價買得之業。公然坐失。白活則每年三十兩式出給矣。戊戌爲始。因有土導掌下送收稅之朝令。渠又躬往收稅。而戊戌條則五十九結稅錢。收捧五百九十兩。己亥條則六十結稅錢。收捧六百兩。庚子條則六十結稅錢。收捧四百八十兩。戊戌年依邑例上納。己亥庚子。添數定式。以二百八十六兩上納。其餘零數。或爲導掌役價。或爲來往浮費。而結數加減。卽因時起之盈縮。稅錢多少。亦由穀價之豐歉。至於締結吏屬事。土稅則導掌收捧。元稅則該吏收俸。初不相干。有何符同乎。云云。韓大裕所告內。渠則辛丑七月。始爲買得導掌於朴道溵。而當年條六十結捧錢六百六十兩。未及上納之前。因韓時輝撃錚。有此行査之擧。又自內司。知其爲六十結。以四百兩更定上納。而年事之豐歉無常。往來之浮費亦多。故尙未備納。偸食與否。姑無可論云。故更以元摠六十結內。只以三十八結。減錄於戶曹。納稅於內司。則土稅條之爲渠輩從中偸食。不問可知。而至若三十八結外。元稅何人偸食。何年減報委折。嚴加査問。則朴道溵所告內。元稅所納。只止於三十八結。則其外餘數。自歸吏屬嚢橐。而自丙申邑納時。已爲減報云矣。大抵六十結元摠。設有時起之盈縮。穀價之豐歉。導掌之役價。往來之浮費。上納未及折半。偸食若是夥多。究厥情狀。萬萬痛駭。朴道溵。以多年導掌。作俑欺隱。到今綻露之後。又以役價浮費之等說。漫漶納招者。尤極巧惡。韓大裕。欲襲道溵之餘習。敢生偸食之奸謀。同惡相濟。厥罪惟均。而當年條收稅六百六十兩。因內司之更定。四百兩未及出場。姑爲等待云爾。則比之道溵。宜有首從之別。締結吏屬事。丙丁兩年。自本邑上納時。已以三十八結減報云云者。渠輩發明。自謂可欺之方。其後幾年。幸其減報。互相偸竊。則粧撰之說。不足取信。此而尋常處之。莫重納稅。其將盡歸消瀜而止。前導掌朴道溵。以大明律詐欺官私取財首犯。計贓照律。杖一百流三千里。定配於咸鏡道北靑府。韓大裕。以同罪隨從。杖一百徒三年。定配於江原道三陟府。而許多公稅。不可一任其偸竊。分付內司。依他導掌例。一一照數俸上後。發配決杖。則知委配所官。待用刑擧行。該府吏屬。則丙申邑納時。恣意幻弄。肆然減報。已極痛惡。而三十八結外元稅之從中偸食。大關紀綱。首犯該吏。各別嚴査。照律遠配。各年該吏。竝待用刑。嚴刑懲礪。隱匿結數。詳細搜括。報戶曹出稅之意。發關分付於該道道臣。其時地方官之一委吏奸。矇不覺察。誠甚可駭。亦令該道。指名現告。拿問定罪。何如。傳曰。允。分付內需司。待畢捧。移文本曹後發配。
정조 6년
又以義禁府言啓曰。時囚罪人李敏亨。從重勘律後。草記放送事。命下矣。李敏亨段。傳旨內試券中。全謄臼套文字者甚多。至以挾冊不禁。致勤飭敎。拿問處之。罪。取考律文。則大明律不應爲條。有曰。凡不應得爲而爲之。事理重者。杖八十。大典推斷條。有曰。犯私罪杖八十。奪告身三等。犯枉法受贓外。笞杖竝收贖云矣。李敏亨杖八十收贖。奪告身三等。放送。何如。傳曰。允。如有功議。各減一等。
정조 6년
又以義禁府言啓曰。黃海道豊川府安山驛徒三年定配罪人洪重仁。分揀放送事。命下矣。卽爲放送事。分付該道道臣之意。敢啓。傳曰。知道。
정조 6년
又以義禁府言啓曰。時囚罪人李敏亨。杖八十收贖。奪告身三等放送事。草記批旨內。如有功議。各減一等事。命下矣。李敏亨五代祖景稷。振武原從功臣云。功減一等。杖七十收贖。奪告身二等放送之意。敢啓。傳曰。知道。
정조 6년
又以義禁府言啓曰。洪忠監司李崇祜啓本據。刑曹粘目內。堤川縣監沈宗之。移本府處之事。允下矣。宗之時在任所云。依例發遣府羅將。拿來。何如。傳曰。允。
정조 6년
備邊司啓目粘前東萊府使趙英鎭上疏回啓。何如。判付啓。第一件事。依回啓施行。第二件事。均是倭供之米木是隱則。或許或否。事甚不均。依所請從施。固無不可是隱乃。利竇復啓。奸弊漸滋。勢亦使之然者是如乎。更令新萊伯。參量便否。論理陳聞後。稟處爲良如敎。
정조 6년
又啓目。南陽府使姜游上疏回啓。何如。判付啓。言似有理。事則難從。依回啓施行爲良如敎。
정조 6년
壬寅正月十四日午時。上御誠正閣。左副承旨與二直提學。同爲入侍時。二直提學鄭志儉。左副承旨趙鼎鎭。假注書趙衍德。記事官曺喜有。記注官金鳳顯。以次進伏訖。上曰。二直提學。何當下去乎。志儉曰。明將發行矣。上曰。路文。以閣臣爲之乎。志儉曰。以戶曹參議爲路文矣。上曰。路文持入。賤臣承命出。持入。上曰。備局亦當有路文謄錄。承旨退出後。卽爲考納。可也。命退。諸臣以次退出。
정조 6년
行都承旨嚴璹藥院直。左承旨徐有防坐直。右承旨李在學坐。左副承旨李世奭坐。右副承旨徐鼎修病。同副承旨趙鼎鎭坐直。注書趙興鎭仕直李祖承病。假注書趙衍德藥院直。事變假注書李顯道仕。
정조 6년
徐鼎修啓曰。行大司憲李命植呈辭。執義兪彦鏶在外。掌令安鼎大疏批未下。柳翼之在外。待平李益運受由在外。朴趾慶在外。今日以監察茶時之意。敢啓。傳曰。知道。
정조 6년
傳于李在學曰。承旨前望單子入之。
정조 6년
承旨前望單子入之。徐有防落點。
정조 6년
傳于徐有防曰。左副承旨入侍。
정조 6년
徐有防啓曰。抄啓文臣親臨製述。以十七日爲之事。命下矣。處所。以何處爲之乎。敢稟。傳曰。便殿爲之。抄啓文臣中。時帶臺職者。許遞。違牌坐罷人。敍用。竝令該曹。口傳付軍職。
정조 6년
兵曹口傳政事。副司果洪履健李益運曺允大。
정조 6년
傳于徐有防曰。同副承旨。馳詣宗廟。奉審以來。
정조 6년
傳于徐有防曰。坐直承旨入侍。
정조 6년
以咸鏡監司鄭元始。端川前府使邊鎭城仍任事狀啓。傳于徐有防曰。依狀請施行事。卽爲回諭。
정조 6년
徐有防。以弘文館言啓曰。新除授校理李鼎揆。時在慶尙道慶州地。副校理尹尙東。以前任北評事。時在咸鏡道鏡城地。經筵入番事緊。請竝斯速乘馹上來事。下諭。答曰。依啓。
정조 6년
趙鼎鎭。以兵曹言啓曰。專經武臣講官加抄啓及減下人員。別單書入之意。敢啓。傳曰。知道。
정조 6년
又以兵曹言啓曰。本曹奇別書寫馬河祥。以喧譁之致。近仗軍士等。屢屢禁止。終不聽施。故自臣曹拿入嚴飭矣。河祥。使其子武藝別監象箕。捉去近仗軍士田得豐於仁政殿後庭。無數亂打。身爲別監。不知法意。莫重殿庭。禁喧軍士。恣意毆打之狀。萬萬驚駭。武藝別監馬象箕。令攸司從重嚴治。何如。傳曰。日前以此輩不謹之事。至有着枷輪示之擧矣。又有此所犯。萬萬駭然。不可以爲父之事。有所曲恕。待用刑。嚴棍懲治次。令該廳爲先鎖械拘留。雖以近仗軍士言之。許多人中此漢一人之被打。必有委折。且近杖軍士輩。若念昨夏所犯。有甚餘氣。更有此紛挐之擧乎。該軍士。出付刑曹刑推。則收贖後定配。頭目軍士及入直軍士中。參看諸漢。竝令該曹着枷嚴囚。以待處分。此後殿庭。無論掖隷院隷曹隷。非公事出入殿門者。令禁軍將。各別嚴斷。或有現發於摘奸之時。則禁軍將。當嚴處。以此分付。
정조 6년
又以義禁府言啓曰。全羅監司朴祐源狀啓據。刑曹粘目內。大靜前縣監崔宗信權尙鎭金鍈宋益彩李寬安相徹韓東岳金道爀金重玉。濟州前判官沈洸等。移本府處之事。允下矣。崔宗信。時在黃海道安岳地。權尙鎭。前以他罪。徒二年半定配於洪忠道忠州牧可興驛。宋益彩。時在全羅道興德地。李寬。時在咸鏡道安邊地。金道爀。以瑞山縣監。時在任所云。依例發遣府書吏羅將。竝拿來。金鍈安相徹韓東岳金重玉沈洸等。竝身故云。勿論。何如。傳曰。待待命拿囚。
정조 6년
又以義禁府言啓曰。全羅道濟州牧減死安置罪人貞喆。移配旌義縣定配。定配罪人翼雲。移配大靜縣事。擧條啓下矣。罪人貞喆翼雲等。仍前罪目。依例發遣府羅將。自濟州牧執捉。押送于各其配所。何如。傳曰。島中移配。不必自京發差。令該牧使別定將校。押送各其配所。可也。
정조 6년
又以義禁府言啓曰。保放罪人朴光晦。特爲放送事。命下矣。朴光晦。卽爲放送之意。敢啓。傳曰。知道。
정조 6년
又以義禁府言啓曰。海南前前縣監李恒林。拿問定罪。前縣監金敍九。令該府處之事。傳旨啓下矣。李恒林今方待命。卽爲拿囚。金敍九。時在京畿坡州地云。依例發遣府羅將。拿來。何如。傳曰。允。
정조 6년
又以義禁府言啓曰。濟州御史朴天衡別單據。刑曹判書徐有隣覈啓內。濟州前判官黃鱗采。順天前府使任觀周等。移本府處之事。擧條啓下矣。任觀周今方待命。卽爲拿囚。黃鱗采。時在慶尙道順興地云。依例發遣府羅將。拿來。何如。傳曰。允。
정조 6년
行副司直趙㻐疏曰。伏以臣。涉世昧方。冥行如瞽。動輒顚跌。自陷於不測之罪者。前後不知爲幾遭。而至於今軀命猶全。得與病母。相依爲生者。莫非我聖上罔極之恩也。卽者憲長李命植之疏。直驅臣於扶護逆臣之科。臣於此。神驚骨顫。五內震剝。實欲溘然而無知也。然旣不能剚腹刎頸。以白此心。而崩迫之極。乃敢冒萬死泣血呼號於天地父母之前。猥越瀆擾之罪。尤無所自逃矣。噫。臣與蔡濟恭。自來影響不接。殆如楚越。而不幸同處於史局。日與之相對。旣非仇怨之間。則談笑酬酢。勢所難免。此蓋諸堂郞之所同然。臣何獨不然乎。當面則雖若相親。背面則便同相絶。此實趨向殊塗。不期然而然者也。非公會則元無相逢之事。而二十年同朝。亦未嘗相尋於私室。若是而疑其親好。欲加之罪。則人誰有得免者乎。其疏所謂扶護推許等說。未知何所指而言也。凡事不出於人情天理之外。濟恭本是異類。公議亦旣峻發。臣非病風喪性。則有何扶護之情。有何推許之理乎。及夫大臣筵奏之出。而濟恭之逆節悉露。三司齊討。已成一國公公之大論。臣亦將沫血同聲之不暇。則其嚴討之心。豈後於命植哉。特命植。適入臺地。故其言先發耳。今乃不諒臣心。橫攻臣身。至於此極者。抑何故哉。言之者。雖甚容易。當之者。寧不痛迫。臣孤根易摧。冷跡無依。惟當拱手受踢。抱冤入地。而竊自傷痛者。以其扶護逆臣之目。忽地枉被。而身命汚衊故耳。雖殿下特推天地之大德。不加鈇鉞之嚴誅。而罪名至重。不敢偃息在家。逬出都門。恭俟處分。伏願殿下。俯垂諒察。臣罪信如言者之言。則亟施誅殛之典。以嚴邦憲。如其不然。亦宜刊名朝籍。許令沒身自靖。以卒生成之澤焉。臣無任屛營祈懇之至。答曰。省疏具悉。人言不必深嫌。卿其勿辭行公。
정조 6년
泰安儒生趙壽海疏曰。伏以稅船臭載。上關國計。下係民憂。所以先罷地方官之節目。出於不獲已。而世所稱安興項者。卽我國之瞿塘也。昨年閏五月日。全羅道海南縣稅船二隻。致敗於斯。前郡守臣李胤馥。赴任未滿三朔。而依事目罷去。又於同年六月日。本道結城縣稅船一隻。沈水於斯。時郡守臣申載文。赴任纔過數旬。而亦依事目被拿。自在當罷之科。而何幸我聖上。深軫數遞之弊。特命帶職還官。闔境民人。聚首莊誦。抃手攢祝。而竊伏以爲安興水路之險。自古則然。稅船護送之規。非今爲始。而臭載之患。未有若昨年之頻數。則厥有由焉。蓋安興之民。長生水邊。慣習水勢。素諳某洋險。若使居此土習此水者。盡心護送。則必保得力。而第其土地人民。都屬行營。稅船護送。專責本郡。本郡於新節目之下。非不嚴畏。非不察飭。而其所送之監色沙格。長於陸村。旣昧水路。客於營下。且多齟齬。護送疎虞。固其勢也。大凡風波舟楫。頃刻危急之間不容髮。而當此之際。本郡之監色沙格。焦唇頓足。而安興之善水土卒。袖手立視。衝波快船。堅泊不動。了無出力相救之意。此莫非土地民人。都不管攝於地方官。而越視秦瘠之故也。行營之設。亶出於重關防之意。而行營自行營。弊瘼自弊瘼。護送失策。臭載相續。則官長迎送之費。劣米分俵之弊。有不忍勝言者矣。迎新夫馬錢二百二十五兩。送舊之費。亦不下此數。而皆出於民。一船臭載。一邑疲於鉤拯。受食腐爛之餘。而輸納精白之米。則濱海斥鹵之邑。民業自來貧殘。雖其當納身役之錢。應食糶糴之穀。猶患難辦。而今此夫馬之債。劣米之償。卽一額外之斂。科外之費。而一番敗船。有一番之弊。不幸如去年。而至再至三。則民將蕩析離居而後已。故臣等恫瘝在躬。他不暇顧。至以矯救此弊。奠安斯民之意。愬于籌司。則籌司上念國計。下恤民隱。必思所以變通之方。迺以二條件。行關於本道道臣。而第一件曰。安興土地人民。一依本營之於保寧例。屬之本郡。可乎。第二件曰。安興地界稅船護送。一從僉使時例。付之虞候。可乎。出意見指一論報云云。而係之曰護送。若欲付之虞候。則風和之時。水使虞候。勢將同住行營。而此一節不無所妨云云。則籌司已慮其革一弊生一弊。專欲令土地人民。屬之本郡也。苟如是。則只此一着。而稅船必保其善護也。官長可免其數遞也。迎送之費。劣米之弊。非所憂也。籌司之關。到付于道臣。則道臣行關於水使。而其辭曰。數月之內。三易官長。官何以治民。民何以支保。而浦船之癈業鉤拯。沿民之勒受紅腐。無非矜惻處。而僉使所管凡百。則盡歸行營。只以最難之護送。歸之泰安者。宜有所稱冤之端。且他面陸軍。來護於極險未慣之洋。則豈有護送之效。必須使安興習水之人。護送於安興境內。使護送官。管轄護送人。然後護送。可以無慮云。而護送官旣是地方官。則其意亦欲使土地人民。屬之本官也。籌司之意。道臣之見。若是其不謀而同。而救弊之策。無出於此。則宜若可以卽速變通。以解倒懸。而嘻戲。痛哉。安興校吏輩。久作不羈之馬。自行自止。橫濫驕悍。惟意所欲。故其流之弊。甚至於不念奉公。以濟己私。而厭其管領於地方官。胥動浮言。巧占方便。以沮坦蕩底便宜。層生許多船葛藤。其所爲說。不一其端。而初則曰土地人民。不必屬之本官。只令安興人慣水者護送。則差可云。而竊謂此有不然者。若以至重大之役。一任不管領之民。則此不過官下守令之一時借力營屬者也。有何彈壓之方。而使之盡心力乎。如不盡心力。而應文備數而已。則反不若他面人不習水者之爲謹奉官令也。渠輩亦知其說之不成事理。故又爲之巧援不襯合之舊例。倡爲協守將兼中軍之題目。欲作地方官兼帶之銜。甚矣。其所設計之憯毒也。渠輩則以食土之民。不欲管領於本官。而反欲使本官鉗制於渠手。向所謂自行自止。橫濫矯悍者。至此而極矣。如是而何能爲國計。何以祛民瘼乎。且夫守城將。卽巡察使之中軍也。以水軍節度使。而兼守城將之任者。已涉水陸軍專制之嫌。而地方官之兼管境內山城者。指不勝屈。則三字銜。使之兼帶於本官者。容或可也。豈可使本官。反爲中軍之中軍哉。只見其說之徒涉苟且。而難掩其情之謀避管領也。凡此數說。都被公眼之覰破。則計窮語屈。末乃別爲一說曰。若使本官。管領其土地人民。則有妨於行營所須云。而竊謂此亦有大不然者。道臣所謂僉使時所管凡百。盡歸行營云者。豈無所見而發乎。蓋革破僉使。設置行營之後。僉使每朔料代錢布及餉米一耗等各色。本自有裕。而全數劃給。則此皆水使原捧廩原況味之外。而行營後添得者也。此已不薄。而且帥臣住行營。則本營自有六朔給代錢布之剩餘者。還本營。則行營亦有六朔給代錢布之剩餘者。以此合彼。不患不贍。何必爲他營及本營所無之例。專其土地。專其人民。使本官。作一客外之客。中軍之中軍。政令不及。約束不行。終至於護送沒策。臭載相續。以貽國計民憂之無限狼狽。則其爲憂歎。當如何哉。況其土之所收斛數。自行營磨勘於巡營。以補巡營下屬之衣資者。則便是巡營屯田也。假使屬之本官。本官亦當依例磨勘。以資巡營之所需用。則彼此等耳。其所屬之何擇於行營與本官。而一轉移之間。不思所以便國計祛民瘼之道乎。且其人民云者。校吏也。海夫也。初非等閑煙戶役之責出者。則彼此得失之間。元無利害損益之可論者。而雖以目下事言之。安興所關能櫓水軍等軍伍。帥臣躬自簽丁充額。不勝其煩瑣者。都是專其人民之故也。此豈節度使體重之體貌。而今若屬之本官。使之充丁磨勘。則帥臣之體。守令之職。豈不兩得其宜。而護送救弊之策。兼行於不言之中。則土地人民。屬彼屬此之間。國計民憂。得失利害之相去。不啻萬萬。而若非積弊痼瘼。撞着於一邑之民。則有非臣等之所敢知也。亦非臣等所敢言也。爲弊之原。只在於此一款。救弊之方。亦在乎此一款。故玆敢相率裹足。疾聲仰呼。而若言其萬全之策。則抑又有說焉。蓋元山。卽稅船入險洋之初頭也。在前虞候留住點檢之時。則稅船齊到逢點。下碇留泊。俟風發船。利涉大洋矣。一自元山點檢革罷之後。漕卒專貪速達之利。惟冀萬一之幸。不由元山。直截大海。故自湖南之群山。抵安興水路。殆近千里。千里駕海之際。或逢意外之風。或犯昏黑之夜。前後臭載。亦未必不由於此。則虞候元山點檢之例。恐不可廢。而尤有所萬萬寒心者。安興校吏輩。每當稅船致敗之時。以其屬營之故。劣米則初不敢分依。而但以賤直。勒貿於邑民。受去之際。間又有依勢竊取者。以此言之。不幸有臭載之擧。則於渠輩。只見其利。未見其害。故目覩稅船之入危地。雖有可救之道。非惟不救。幸其不幸。若不使此土之民。屬之本官。受本官之約束。盡心力而護送。則國計民憂。恐無可爲之日。而今年必如去年。明年又如去年。則迎送官長之費。只當於本邑之民。而分俵劣米之弊。遍及於沿海諸邑。其勢必將通變而後已。噫。彼校吏之厭其管領。安於姑息者。多見其不自量也。且一言以弊之曰。本邑之民戶四千餘也。安興之民戶數百餘也。本邑之民。迫於痼弊。殆將蕩析者也。安興之民。狃於故常。專事閑逸者也。四千之於數百。民生之衆寡相懸。蕩析之於閑逸。民情之苦樂亦異。則其所變通。豈待多辨也哉。臣等誠不堪目前撞着之弊。日後方來之憂。出萬死一生之計。始自昨年七月日。泣抱呈文。來往於籌司巡營之間者。七朔于玆。而自爾延拖。歲色倐已改矣。差過數月餘。又當護送。而尙此因循。未有決梢之望。臣等七朔苦心。盡歸虛套。而適中奸民沮敗之計。則臣等情窮勢急。無處控訴。幸逢再詢韋布之會。敢陳一切便宜之方。猥越之罪。無所容逃。乞令廟堂。趁速稟處。以爲民國兩利之地。則不勝萬幸。臣等無任屛營祈懇之至。謹昧死以聞。省疏具悉。疏辭。令廟堂稟處。
정조 6년
前監察韓大勳疏曰。伏以臣。以弓馬出身。濫竊職名。曾經淸朝監察之任。國恩罔極。圖報無地。頃因冬雷之變。求言綸音。屢下州郡。十行懇惻。足以孚䐁魚而感木石矣。臣以一個武夫。識見淺陋。固不敢唐突陳疏。而第臣生長鄕曲。粗知民弊。旣學武事。至於城役軍制。詰戎等節。皆是臣素所揣量者也。亦嘗以幕裨。隨往邊郵及異域。目擊心籌。或有千慮一得之愚。實不勝區區犬馬之忱。不避猥越。冒死應旨。敢陳六條所懷。伏惟天地父母。垂察焉。其一。西路之關防要害。排布已盡。不敢容啄。而至於松都。不修城池。臣爲國計。不覺鬱結長歎者。有五焉。請條陳之。彼國人。每言朝鮮有三大處。平壞開城京都而已。以大地稱者。獨於松都無城。可乎。畿甸咽喉。兩西要衝。有事必爭之地。無城。可乎。此臣所以長嘆者一也。脫有警急。管理使旣無城池恃固。則勢必捲入大興山城。山城巖險壁立。在數十里外。山谷中。或可爲避亂之所。而縱有禦賊之志。賊旣不顧。而直向大路。丙子之變。是也。其時松都。若設營門。修城池戒嚴以待。則豈敢直趨京都。如過無人之境。或倉卒遇賊。勢急力孤。雖不能抵當。猶可得數日相持。其間都城。必得數日準備之力。奈何抛棄京城要路猗角之地。使賊騎。長驅無礙乎。前鑑昭昭。尙無懲後之論。此臣所以長嘆者二也。以松都子女。玉帛蓄積之廣。士馬之精。負靑石洞關阨之險。兼畿內重鎭之權。獨因不修城池。人無堅志。不避入山城。則空爲藉寇之資。豈非計之甚拙。而志士之所鬱結者乎。此臣所以長歎者三也。或謂靑石洞塔峴之阨。不可無城。此有不然者。槪其地勢。左右山峽。十里長谷。草樹鬱密。距松營數十里。此乃設伏待賊。以小擊衆。必建奇功之地。何可築城豫防。縱賊由他路。若丙子銅雪嶺之泄伏敗事乎。此臣所以長嘆者四也。或謂故國都城。闊大難守。或謂一面平地。有對山有窺峰。皆守城所忌。此乃築城前無益之論。朝家若決策修築。則古今異制。豈無相勢闊狹。避窺據險之理。又謂城則可修。而無物力辦出處。是固當念。然朝廷以不可廢之役。許令經紀。則堂堂千乘之國。獨無修城物力之區劃。本營亦豈乏變通生財之道。如臣本府居生者流。盡心力於城役。若修渠家之墻垣。則豈有不成之理。此臣所以長歎者五也。是外便否。不敢覼縷。略擧梗槪。伏俟處分焉。其二。我國軍制。京外各營門團束軍兵。錯雜於各邑。將卒所居。或距數十里。平時將卒。不知面目。當緩急之時。智愚勇怯。無由分辦。則火兵殺手。旗隊之選。何以稱材。是將不知兵。兵不知將。乃兵家所忌。廉頗之思用趙卒。非智於趙而愚於楚。將卒不相習故也。設或臨時抑定隊伍。一隊所屬。皆四方烏合。以素昧平生之類。鋒鏑生死之際。豈肯相救乎。雖以常時收番布一節言之。摠領輩裹糧奔走於遠邇。軍兵所在處。居者之接待。行者之齎糧。俱有弊矣。臣以爲兵制。出自井田五家爲伍。則比隣作隊。似合古制。令各道各邑。依方面里分畫之界。量民戶之多小。計哨司部軍將之員額。稱宜區別。則將卒自可相近。將習其兵。所選自精。隣里相輔。人情之常。至於平時。逃故給頉代定之際。一里一哨之地。甚近而易知。自無瞞告紛紜之弊矣。抑有一說焉。國內空荒廢棄之地甚多。或近峽風寒。穀不及時而棄者。或海邊瘴濕。人不堪居而棄者。以臣目所見者論之。實多其中可居可闢之地。亦豈無願居之民乎。爲民害者多端。一則不問本役之有無。近鎭該邑。迭作侵漁。非止頉於邑。則侵於鎭。役名是繁。纔頉軍米。旋定收布。呈訴移文。奔走道路。奸吏操弄。督責情錢。使不得作業聊生。故不顧鷄犢之牧。粟麻之茁。急於應役。迫於所督。賣犢償逋。扶老携幼。棄家逃去者。在在皆然。次則賊患流乞等患也。若立規定制。制得其宜。則自有除弊之道。槪地方官。周審境內。聽民人之願否。量地土之肥瘠。許令耕作居生。或有無資無告之民。依屯田依農牛。農器種子之屬。自官助給。使無失時之歎。新接之民。三年勿侵役。新墾之田。三年勿徵稅。大小附近村落。竝過百戶。擇其中才堪百夫長者一人。當軍政爲哨官。常時察風憲。又定勤幹者一人。當軍政爲旗摠。常時任約定。檢察洞里。考三年耕作之勤慢。定爲上中下三等之戶。稱材編伍。一卒所授鳥銃弓矢之屬。使各看護。一以無廢置庫中。苔澁絶燖之患。一以爲居民平時防賊之具。且令春秋。飭修垣籬。鱗比成村。遠闢葦茅之藪。墾爲田畓。則虎賊之屬。無所隱伏伺隙。自可無患矣。近來流乞之類。稱以過客。三五作黨。侵暴孤村。或接寺刹。雖以常年言之。遊食無賴之輩。無處無之。若連値荒歲。則此類嘯聚。作孼之漸。誠非細慮。每過客之入村落。里任洞長。問其鄕貫所業。若無憑據。行裝來歷殊常者。轉告官長。覈實處置。似無亂雜偸竊之弊。若不如規。致有擾亂失物之患。該任長罪責。則流乞作梗之弊。可以自息矣。且以彼地行旅之規觀之。凡行人各持所業之物。而各店主檢其所擔曳後。許接關扼。則計入記事後許過。故無奸細混雜之慮。國俗則南人移北。北人移南。擧無可考公文。是以藏蹤晦跡。犯分冒稱者有之。或因爲死亡塡壑。而終不知來處者有之。此正嚴立科條者也。其三。昇平已久。曠廢戎政。守土之臣。只以動民有弊。防啓操鍊。若爲軍民之地。而今年明年。恬以爲常。脫有緩急。不鍊之卒。將焉用之。安不忘危。治不忘亂。乃有國之當務。特令各道。非有大事故。不廢鍊習。恐合苞桑之戒也。其四曰。上自侍衛軍將。下至各營所屬軍兵。皆事外飾之鮮明。擧無臨時應用之利器。是軍政不嚴之致。個個所揷弓箭等物。專以輕便爲主。片箭或代簡軸。而不能穿魯縞。體箭之括。或純以骨飾。弦不容括。羽不加漆。少冒風而隨手而落。鏃尙輕小。狀如錐末。穿札之義。安在。且所佩環刀。長短不一。或長不滿尺。劍刃鈍澁。殆無可用者。當以應射弓矢。依定數充揷。每時閱時抽栍。以所帶弓矢。應射軍兵。亦以其所佩銃丸藥應放。不如定規。施以軍律。劍刃之太短及不磨鍊者。一以論罪。則器械精利。自有實效矣。其五。朝家之給災。軫念農民之白地徵稅。而或不無中間消瀜之弊。令各道逐年所請得災幾結內。某郡某邑分俵幾結之數。錄懸于營門。使一道守令洞知。守令亦以所請得災分俵各坊面之數。錄懸于官門。使坊里面任洞知。面任亦以其面劃得幾卜。某某名下分俵之數。懸榜于里門。使一面之民洞知。然則官政明白。自可無相蒙消瀜之慮。而民蒙實惠。更無白納之冤矣。其六。各處還穀之蓄。本爲民也。而反爲民痼弊。戶小穀多處。一戶所授。或過數十石。每於遠倉受納之際。除各邑收斂去來雜費。則所存無幾矣。當秋年事小歉。則數多穀物。不能辦納。或因逃走。則至有里徵族徵之擧。擧措愁絶。以關西稅米作錢之規言之。地部及各營門差人。不計某邑穀數之多少。惟以穀貴邑請賣。因此移轉之弊。或及數三邑民。不得蒙減穀之澤。反被移轉之苦。各道各營。或自營門發賣。亦未免從價高處發賣。以是不無戶多穀小。穀多民小偏苦之嘆。寧棄些少之利。恤衆民之隱。惟從穀多處發賣。使蒙均一之澤。且令各道。量戶口減穀數。度遠近定倉所。以敍民力焉。自古國之盛衰。不在蓄積之多少。實在於百姓之苦樂。穀物之蓄。固不可無。然要當使民有餘力。不可因蓄積以苦民也。此外所懷。臣非但文辭短拙。不能達意。竊恐瀆擾宸聽。略陳其槪。伏願察納焉。省疏具悉。疏辭。下各該曹稟處。
정조 6년
襄陽府使李鎭恒疏曰。伏以臣。伏奉求言綸音下者。莊誦再三。欽仰不已。大哉至哉。我殿下憂災之聖念。來諫之誠意。藹然於十行。洋溢乎四海。凡在瞻聆。孰不感歎。臣於是。愚衷自激。願效一得。蓋上天之載。不過曰誠實無僞。故爲今恐懼修省。消弭災沴之方。惟在君臣上下。以一誠字。同心共濟。夫然後前日轟轟之聲。爗爗之光。安知不爲他日之景星慶雲也哉。仍伏臣待罪下邑。略察疵弊之層生。而幸會芻蕘之必擇。豈可以猥越而泯默哉。是臣事殿下不以誠實也。字小民不以誠實也。玆敢不避瀆擾。應旨條陳。惟聖明裁擇焉。大抵本邑。處於海山之間。戶不滿三千。地不過百里。而其弊則大。曰浦戶也。曰田結也。所謂浦戶之弊。均役釐正之時。本道道臣。凡諸責應節目。不以土地之廣狹。民物之多小。區別酌定。分排遵行。乃以府郡縣邑號等級磨鍊。故以本邑論之。浦村蕭條。居民鮮少。雄州十夫之應役。一夫當之。大邑十村之責出。一村兼之。加以中間情債。周年通計。十倍於向來之二疋矣。民皆仄足。人自解體。有若惰農之不耕稼。前所漁捉。今爲貿納。物亦隨責。弊乃百出。人情日益加。而民産日益竭矣。伏況大洋以外。非我國經界。則便是邊上重地。其民尤宜撫摩。不可侵漁。臣愚死罪。以爲宜先改修正。津船形止。浦夫成冊。隨其多寡。定其節目。永杜人情。隨現重繩。可也。或曰情路一閉。奸僞百計。必至於生事而後乃已。言甚有理。而又有所不然者。惟在節制之如何耳。夫然後。海隅蒼生。均被實惠矣。所謂田結之弊。詳定改査之時。本邑一年出賦之弊。諸般應下之數。混錄成冊。修報營門。而磨勘錢穀。則粗米太數。各有分定。而錢又六七兩矣。其時道臣。誤以用下之數。同歸元賦之數。磨勘於惠廳。故仍以爲例。逐年徵捧。到今一結所捧。比諸甲戌査正以前。則幾至三兩之加徵。實非平均之法意也。去戊寅年。道臣枚擧本邑所報。轉報備局。而每結減其四錢八分。以救殘邑巨弊。而便同車薪勺水。出賦高重自如也。以隣邑言之。地廣民多者。一結所出穀與錢。竝爲五六兩。而至於本邑。粗米太外。又錢六兩。則田賦之偏重。民情之獨冤。雖緣當初不善擧行。而賦役之倍蓰於他邑。則其在田政。合有變通。臣愚死罪。以爲亦宜改修正結摠文案。使我哀痛之民。亦被均視之澤。則環海含生。安土樂業。鼓舞於堯天雨露。莫非聖主之賜也。伏乞聖慈天地父母。俯垂照燭。極令廟堂。從長稟處焉。答曰。省疏具悉。疏辭令該廳稟處。
정조 6년
壬寅正月十五日巳時。上御觀物軒。禮房承旨入侍時。左副承旨李世奭。記事官趙興鎭。兼春秋曺喜有金鳳顯。以次進伏訖。上曰。承旨房望。司謁傳于政院乎。世奭曰。姑不來傳矣。上曰。業已下之。而尙不傳之云。必是中官司謁輩。中間遲滯之致也。仍命書傳敎曰。房望朝已點下。尙不頒布。當該中官司謁發牌立庭。掩置委折。査問以啓。上曰。抄啓文臣親臨製述。以十七日。爲之。出榻敎命讀公事訖。命退。以次退出。
정조 6년
壬寅正月十五日午時。上御喜雨亭。時原任閣臣入侍時。原任直提學鄭民始。一直提學沈念祖。原任直閣金宇鎭徐鼎修。直閣金載瓚。原任待敎徐龍輔鄭東浚。左承旨徐有防。記事官趙興鎭。記注官金鳳顯。以次進伏訖。上曰。今日適有小饌。故皆令入侍矣。仍命宣饌。上曰。今日卿等。皆踏橋乎。浩修曰。欲爲之矣。上曰。嶺伯上疏回啓。何不斯速入啓乎。民始曰。有司堂上。方爲之云矣。上曰。嶺伯上疏中十條所陳。事甚切實。而其中席子京作貢之事。自前朝家之議論已久。而事甚更張。尙未作貢之者也。今欲變通。則亦不無許多生弊之端。此則嶺伯只知那中之弊端。而未及周通思量之致也。民始曰。聖敎至當矣。以儲置米加請之說言之。所請之數。多至二萬石。此亦有未及思量之致也。上曰。三南儲置米虛留之弊。予旣稔知。故欲差送文備邊郞。使之反庫。而每値歉荒。沿路廚傳之弊。亦不可不念。故有意未遂也。民始曰。雖差送備郞。各邑豫知備郞之下去。未及到邑之前。東西變通。以充元數。故雖反庫。實難摘發。而若差送於舊穀旣盡新穀未捧之前。則其所摘發之道。似勝於秋冬間矣。上曰。非但儲置米之弊爲然。兩西勅需錢之弊尤甚云。一番差送備郞。以爲反庫。似好矣。民始曰。勅需錢。比儲置米。尤難發奸。庫中雖無一分錢。若聞備郞之下來。則破東補西。臨時充數。尤易矣。上曰。然則其所矯捄之道。實無好策矣。民始曰。朝家則申飭道臣。道臣則申飭守令外。無他道矣。命退。諸臣以次退出。
정조 6년
壬寅正月十五日初更。上御觀物軒。坐直承旨兵曹參判入侍時。兵曹參判徐有寧。左承旨徐有防。同副承旨趙鼎鎭。記事官趙興鎭。兼春秋曺喜有金鳳顯。以次進伏訖。上曰。直閣。入侍。賤臣承命出。與直閣金載瓚。偕入進伏。上曰。今日卽上元日。適有小饌。召卿等。仍命宣饌後。上曰。街巷間踏橋之人。必多矣。有寧等曰。時和歲豐。且有禁弛之敎。閭巷間踏橋之人。甚壯云矣。上命載瓚拈韻。命入侍承史諸臣。退去製呈。仍命退。諸臣以次退出。
정조 6년
行都承旨嚴璹藥院直。左承旨徐有防坐。右承旨李在學坐。左副承旨李世奭坐直。右副承旨徐鼎修坐直。同副承旨趙鼎鎭坐。注書趙興鎭仕李祖承病。假注書趙衍德藥院直。事變假注書李顯道仕。
정조 6년
徐鼎修啓曰。行大司憲李命植呈辭。執義兪彦鏶在外。掌令安鼎大疏批未下。柳翼之在外。持平朴趾慶在外。一員未差。今日以監察茶時之意。敢啓。傳曰。知道。
정조 6년
傳于徐有防曰。明日朝講。爲之。
정조 6년
傳于徐有防曰。右承旨。入侍。
정조 6년
傳于徐有防曰。禮房承旨入侍。
정조 6년
李在學啓曰。明日朝講。兩司當爲進參。除在外疏批未下外。行大司憲李命植。待開門牌招。何如。傳曰。允。
정조 6년
以武藝別監金興大除下手本。傳于徐鼎修曰。近來藏刑已久。此輩之跳踉益甚。所謂拘留及付過等事。視若例談。昨日一人犯罪。今日又一人犯罪。若此不已。無以懲戢。厥漢除名。出付攸司嚴囚。更待處分。除名之代。令該都監。除尋常各別擇差。以不似人擬望。必是中軍泛忽之致。今番若或如前無形。則選上中軍。當別樣處分矣。以此。令該大將嚴飭。
정조 6년
兵曹。口傳政事。副司果趙鼎鎭尹行元。
정조 6년
有政。吏批。判書金鍾秀在外未肅拜。參判金文淳進。參議沈念祖內閣進。左承旨徐有防進。吏批啓曰。判書金鍾秀在外未肅拜。參議沈念祖內閣進。小臣獨政未安。何以爲之。敢稟。傳曰。仍爲之。以金寅燮爲持平。崔烜爲正言。尹行元爲副修撰。沈有鎭爲兵曹參議。吳載純爲大司成。尹㬦爲奉常正。李身晦爲軍資正。
정조 6년
兵批。判書鄭好仁病。參判徐有寧入直進。參議沈有鎭未肅拜。參知柳誼病。右承旨李在學進。副司直沈有鎭。
정조 6년
傳于徐鼎修曰。何時下敎。而尙不擧行。然則前望單子竝入之。銓官從重推考。
정조 6년
以慶尙監司趙時俊加分事狀啓。傳于李在學曰。事係目下措置。有難遲待。次對以草記稟處。
정조 6년
以慶尙監司趙時俊始賑。形止狀啓。傳于徐鼎修曰。本道始賑形止。纔已登聞。而只擧邑名。至於各營驛鎭堡山城牧場等處。不言設賑幾處。抄饑幾口。事之疎忽。孰大於是。待月終陳聞。縱曰常例。近以賑事。前後絲綸。何等諄複。則豈可不破格條列乎。均是開賑之處。而完伯則始賑之狀。竝與殘郵小鎭之賑穀飢民而一一登聞矣。此狀啓還下送。更令饑悉修啓。道伯從重推考。仍令備局。枚擧此意。嚴飭該道。
정조 6년
臺諫前望單子。入之。大司憲吳載純。司諫金樂洙。大司諫趙尙鎭。掌令權坪。獻納金翊休。持平洪文泳嚴思憲。正言權以綱曺遠振落點。
정조 6년
傳于李在學曰。新除授兩司。待下批牌招。以爲備員開講之地。
정조 6년
吏批。再政。以金峙默爲修撰。三政。以洪履健爲龍崗縣令。
정조 6년
以龍崗縣令洪履健望筒。傳于徐有防曰。道塗稍遠。難以往來赴試。依筵敎。畿邑朔數最多守令中。相換。
정조 6년
四政。龍崗縣令洪履健。振成縣令洪秉文相換。
정조 6년
徐鼎修啓曰。校理金翊休。副修撰洪文泳。時在直中。移拜臺職矣。玉堂上下番俱空。事甚未安。應敎朴天行。副校理李顯模。副修撰尹行元。竝卽牌招。以爲推移入直之地。何如。傳曰。允。
정조 6년
又以刑曹言啓曰。因兵曹草記。當該軍士。出付刑曹刑推。則收贖後定配。頭目軍士及入直軍士中。參看諸漢。着枷嚴囚。以待處分事。命下矣。依傳敎。當該近仗軍士田得豊。刑推收贖後。全羅道樂安郡定配所。卽爲押送。頭目軍士金弼慶。參看軍士田先伊金錫福等。竝着枷嚴囚之意。敢啓。傳曰。不過申飭。定配則收贖後放送。在囚軍士。特爲分揀放送。以近仗軍士事。前後申飭。何如。設令無申飭。昨日以後。凡於近仗軍士之事。固當十分戢察。而又有此作挐之弊。兵曹判書鄭好仁。爲先從重推考。當該郞廳汰去。此後更以近仗軍士事。有登聞之擧。判堂從重勘斷。斷不可已。以此知悉。此判堂新除之後。意或修擧。事之泛忽若此。殊極未安。更加惕念擧行之意。自政院嚴飭。
정조 6년
李世奭。以義禁府言啓曰。慶尙監司趙時俊狀啓。據刑曹粘目內。咸昌前縣監李憲洛。移本府處之事。允下矣。李憲洛時在慶尙道慶州地云。依例發遣府羅將。拿來。何如。傳曰。允。
정조 6년
壬寅正月十六日辰時。上御觀物軒。禮房承旨入侍時。左承旨徐有防。記事官趙興鎭。兼春秋曺喜有金鳳顯。以次進伏訖。上曰。寶鑑校正堂上。入侍。出榻敎賤臣承命出。與校正堂上徐命膺偕入進伏。上曰。寶鑑之役。幾何爲之。而那間似可告成耶。命膺曰。目今編輯者。卽仁廟孝廟肅廟三朝。而至於仁廟寶鑑。其時事實。間或有難於編摩處。且以儀禮節目間事言之。繁約得中。條例有序。然後始可以憲章無闕。憑信有所。使後人有開卷瞭然之效。故似難排日撰次矣。上曰。今番校正之役。幸得詳悉無疎漏者。以其稍久撰次盡意故也。若使列朝聖績。編成一統。昭垂萬世之成憲。則非但國朝未遑之典。幸成於今日。可見列聖朝聖德大業。從此而丕顯於後世。豈不休哉。命膺曰。聖敎至當。昨年正月亥子囊頒賜後。廷臣莫知其何時創出之制矣。臣近閱成廟朝事實。則頒囊之制。始出成宗朝。以此一事觀之。文獻之足徵。蓋可知矣。上曰。然矣。命膺曰。二月晦初。似當告成。而聞領府事之言。則校正都廳趙城鎭。郞廳尹行元。方在罷散中。權付軍職。然後可以擧行。而旣不設廳。則草記請付軍職。事涉未安。故方趑趄云矣。上曰。校正都廳趙城鎭。郞廳尹行元敍用。仍令該曹。口傳付軍職。出榻敎命書傳敎曰。政官牌招開政。上曰。抄啓文臣製述。以十八日改書出。專經武臣殿講。以十九日退行。出榻敎命退。諸臣以次退出。
정조 6년
壬寅正月十六日未時。上御誠正閣。左承旨。右副承旨入侍時。左承旨徐有防。右副承旨徐鼎修。假注書趙衍德。記事官曺喜有。記注宮金鳳顯。以次進伏訖。上曰。政事望筒。持來。喜有承命出回奏曰。俄已差備入啓云矣。上曰。守令有窠。問于吏曹以來。喜有承命出。回奏曰。今無見窠云矣。上曰。畿內準朔守令。懸錄以入。喜有承命出。回奏曰。今無準朔邑云矣。命書傳敎曰。玉堂未差之代。今日政差出。命退。承史以次退出。
정조 6년
行都承旨嚴璹藥院直。左承旨徐有防坐直。右承旨李在學坐。左副承旨李世奭坐。右副承旨徐鼎修坐。同副承旨趙鼎鎭坐直。注書趙興鎭仕李祖承病。假注書趙衍德藥院直。事變假注書李顯道仕。
정조 6년
上在昌德宮。停常參經筵。只晝講。
정조 6년
傳于李在學曰。大臣備局堂上。引見。
정조 6년
以二十一日輪對。取稟。傳于李在學曰。爲之。
정조 6년
傳于李在學曰。右副承旨。入侍。
정조 6년
傳于李在學曰。未付軍職人員付軍職。與懸頉備堂。竝爲牌招。同參次對。衆所共知實病。勿論。
정조 6년
李在學啓曰。卽者。議政府錄事來言。右議政李徽之。臺言罔極。危怖震剝。仍納命召。逬出城外云。何以爲之。敢稟。傳曰。人之爲言。雖極危怖。旣軫世道無窮之憂。痛辯言者辨其無實。在卿毫無引義之端焉。卿須安心勿辭。卽爲入城。聽予面諭事。遣史官傳諭。仍傳命召。
정조 6년
又啓曰。右議政李徽之。又使錄事。來納命召。何以爲之。敢稟。傳曰。承旨敦諭命召。更遣史官傳授。
정조 6년
又啓曰。新除授大司諫趙尙鎭。持平嚴思憲。方在罷職中。正言曺遠振。解由未出。何以爲之。敢稟。傳曰。然則勿施。前望單子。入之。
정조 6년
兵曹。口傳政事。副司直李命植。
정조 6년
徐有防。以禮曹言啓曰。皇壇壇上及祭器等物。每年孟春。戶禮曹堂上。奉審事定式矣。今正月二十五日。臣曹與戶曹堂上。奉審後。稟處。何如。傳曰。允。
정조 6년
李在學。以備邊司言啓曰。卽因慶尙監司趙時俊加分狀啓。有草記稟處之命矣。賑民之排巡付還。種糧之及時繼給。俱是目下不可緩之政。而令道臣參量事勢。分排題給後。更以實數登聞。旣有昨年稟定。今亦依此例。無論尤甚之次稍實邑。留庫某樣穀中。量宜加分。待畢分。照數登聞之意。分付。何如。傳曰。允。
정조 6년
又以備邊司言啓曰。卽因統制使具明謙上疏。有下廟堂草記稟處之命矣。疏凡三條。而其一軫固圉之圖也。統營實爲國家之一大關防。漸就凋殘。奚但爲帥臣之憂而已。然其捄弊之方。幾年講究。未得良策。雖以疏中所論言之。盛陳其不可支保之狀。而末乃曰大更張大變通。惟在朝家軫念之如何云。朝家雖欲軫念帥臣之所不陳請者。朝家何以許施乎。更令帥臣。商量其蘇殘祛瘼之道。論理啓聞後。稟處。其二寢停操之命也。勿論水陸操戎政之關重。何待帥臣之論列。而適値歲荒。不免久曠。姑俟秋成。自當設行。然雖在停操之時。軍伍之闕額。査括而塡補。兵器之朽鈍。考閱而繕修。舟楫之破傷。看審而緝理。平居無事。欽欽若臨陣對敵。則邊鎭之重。師律之嚴。大有勝於一場操鍊。爲先以此申飭帥臣。其三定分瞭之界也。日前本道道臣。亦以此疏列。故以往復水閫。更爲論啓之意覆奏矣。待回下行會狀聞上來後。從違間。當有稟處。此一款。今姑置之。何如。傳曰。允。
정조 6년
又以刑曹言啓曰。因濟州御史朴天衡別單。前前牧使金永綬。裨將李廷九。受賂虛錄之罪。令該曹査問稟處事。命下矣。依傳敎發刑差。使之譏捕。則廷九以洪忠道保寧人。時在本縣云。發關捉來。嚴覈稟處。何如。傳曰。允。
정조 6년
事變假注書李顯道書啓。臣敬奉聖敎。馳往傳諭于西部盤松坊曺判府事契議政府右議政李徽之所住處。則以爲臣逬出門外。恭俟嚴誅。千萬意外。史官儼臨。恩諭特降。至以痛辨無實。毫無引義爲敎。昭釋無餘。辭意鄭重。仍促以入聽面諭。臣奉讀未半。聲淚俱發。噫。彼臺疏語。雖未及見。以一二風傳之語推之。其所以臚列。罔非人臣之極罪。臣毛骨悚然。情地危懍。今何敢擧顯抗顔。遽入脩門。復添放肆之罪乎。只自席藁俟譴而已云矣。敢啓。傳曰。知道。
정조 6년
壬寅正月十七日午時。上御觀物軒。右副承旨入侍時。右副承旨徐鼎修。記事官趙興鎭。兼春秋金鳳顯。別兼春秋徐龍輔。以次進伏訖。上曰。左承旨。入侍。賤臣承命出。與左承旨徐有防。偕入進伏訖。上曰。俄於賓對。已有所傳敎。而自今以後。無論宰臣臺閣。若以此等文字。有陳疏者。當以當律勘斷。政院捧入之罪。亦當嚴處。承旨輩亦知予意。絶勿捧入。有防等曰。聖敎至此。臣等。敢不奉行乎。上曰。今我廷臣。若以予心爲心。則安忍更提此說。以慼予心乎。若使蔡濟恭所犯。眞箇明白。則予何靳許。而右相箚出之後。益知其初無明證。則豈可以無明證之事。更爲提說。誣人於罔測之科。而徒傷予心乎。朝者下敎後。更復提起者。實非朝鮮臣子也。諸承宣竝須知悉。命退。承史以次退出。
정조 6년
壬寅正月十七日未時。上御誠正閣。左承旨入侍時。左承旨徐有防。假注書趙衍德。記事官曺喜有。記注官金鳳顯。以次進伏訖。上曰。右副承旨。入侍。賤臣承命出。與徐鼎修。偕入進伏。上曰。右相敦諭。若今已正書。卽爲持入。賤臣承命出持入。命有防讀奏訖。上曰。敦諭承旨。以左副承旨進去。仍命退。承史以次退出。
정조 6년
行都承旨嚴璹藥院直。左承旨徐有防坐。右承旨李在學坐。左副承旨李世奭式暇。右副承旨徐鼎修坐直。同副承旨趙鼎鎭坐直。注書趙興鎭仕李祖承病。假注書趙衍德藥院直。事變假注書李顯道仕。
정조 6년
傳于徐有防曰。試所承旨與試官。入侍。
정조 6년
李在學啓曰。右議政李徽之。又使錄事。來納命召。何以爲之。敢稟。傳曰。卿之書啓。已再到矣。命召又三納矣。遣予近密之臣。而卿不造朝。敷予勤懇之諭。而卿不改圖。虛佇之餘。愧恧而已。廟務方殷。鼎席不備。縱有難强之事。猶不宜邁邁。況無可引之義。豈若是悻悻。卿其隨史官造朝。以副予側席之望事。更遣史官傳諭。仍傳命召。
정조 6년
又啓曰。右議政李徽之。又使錄事。來納命召。何以爲之。敢稟。傳曰。更遣史官傳授。
정조 6년
徐有防啓曰。右議政李徽之處。遣承旨偕來事。命下矣。何承旨進去乎。敢稟。傳曰。左副承旨進去。
정조 6년
傳于李在學曰。史官一員待命。騎馬一匹。立之。
정조 6년
李在學啓曰。大司憲吳載純。引避退待。已至經宿。尙未處置。事甚未安。除在外疏批未下外。持平洪文泳。卽爲牌招。以爲處置之地。何如。傳曰。允。
정조 6년
以黃海監司李敬養狀啓。黃州牧使徐魯修催促下送事。傳于李在學曰。幺麽蔭官。飭敎之下。焉敢投狀。不卽還官。此亦紀綱所在。使之待城門開。下送單記事。分付吏曹。
정조 6년
李在學。以義禁府言啓曰。前大司諫李義行。亟令該府竄配事。承傳啓下矣。李義行平安道定州牧竄配。而以承傳內辭意。具罪目。依例發遣府書吏。押送配所。何如。傳曰。允。
정조 6년
左副承旨李世奭書啓。臣敬奉聖敎。馳往敦諭于西部盤松坊曺判府事契議政府右議政李徽之所住處。則以爲臣於俄者史官書啓。略陳縮伏俟譴。自靖私心之義。不意承宣遠辱。敦召又降。恩諭諄諄。聖意懇懇。至敎以構捏之事。歸於虛罔。辨斥之敎。出於深長。更勉以克念先公。以致共貞。負罪賤臣。何以得此於聖明。只有感淚被面。不知死所。臣苟有一分可進之道。豈敢犯屢逋之罪。而顧今所遭罔極。人言危怖。身名之戮辱甚矣。情地之窮蹙極矣。今若憑藉寵靈。揚揚復入。四方之公議。謂臣斯何。廉隅之大防。不可不顧。放肆之衆謗。不可不恤。寧受違越之誅。實無冒進之勢。只望早被威罰而已云矣。敢啓。傳曰。知道。
정조 6년
事變假注書李顯道書啓。臣敬奉聖敎。馳往傳諭于西部盤松坊曺判府事契議政府右議政李徽之所住處。則以爲臣戮辱甚矣。危怖極矣。惶隕蹙伏。恭俟嚴誅。不意近密之臣屢臨。勤摯之敎連降。責臣以不卽改圖。繼以有虛佇愧恧之諭。臣感激震迫。只有涕淚之橫流而已。人臣事君之道。雖以分義爲重。廉防。亦不可不顧。今臣所遭。無非極罪。而以聖上日月之明。洞燭無餘。言者雖卽被反誣之律。臣之慙愧悸怕之心。尙有亘中者。猶難强顔對人。況復束帶飄纓。揚揚遽入修門乎。在臣自靖之義。惟是杜門屛處。攢祝君恩而已。連召之下。屢犯違逋之罪。罪上添罪。萬死猶輕。而不敢爲冒進之計者。良由廉隅之不得放倒也。情窮勢蹙。只俟早被斧鉞之誅云矣。敢啓。傳曰。知道。
정조 6년
事變假注書李顯道書啓。臣敬奉聖敎。馳往傳諭于西部盤松坊曺判府事契議政府右議政李徽之所住處。則以爲臣縮伏自訟。情地轉危。而連日之近侍遠臨。自天之恩諭愈摯。臣雙擎奉讀。只自感泣。而臣若有一毫可進之道。何敢屢違召命。只竢嚴誅乎。彼疏中論列臣罪一段。亦且甚嚴於向者冒沒登筵。而今又不顧人言。晏然造朝。其貽笑於聽聞如何。而罪臣以無忌憚者。又將紛然而至。臣雖欲安意在朝。其可得乎。臣於聖敎之下。抑有一言可以仰復者。彼之所言。果是勤攻臣失。俾知自改。則臣雖不敏。固當拜受之不暇。何敢以此介懷耶。臣之所被。莫非人臣之極罪。則聖明雖已洞辨其構捏。而顧臣身名之戮辱莫洗。窮蹙之情勢難强。到今自靖之義。實無面目之可顯。涕淚瞻天。不知所言云矣。敢啓。傳曰。知道。承旨敦諭。與之偕來。
정조 6년
持平洪文泳啓曰。大司憲吳載純。以臣言議巽軟。本不合於淸朝耳目之官。而意外忝據都憲之任。適値賓對有命。怵分畏義。章皇出肅。及登筵席。仰奏之際。遽承嚴敎。臣何敢一刻晏然於臺次乎。引嫌而退。有懷必陳。臺體固然。一時特敎。何可過嫌。請大司憲吳載純出仕。答曰。依啓。
정조 6년
壬寅正月十八日午時。上御誠正閣。抄啓文臣製述入侍時。左承旨徐有防。假注書趙衍德。記事官曺喜有。記注官金鳳顯。以次進伏訖。原任直提學黃景源。檢校前一直提學鄭民始。一直提學沈念祖。原任直閣金宇鎭徐鼎修。率文臣入就位。引儀唱四拜禮。景源等行拜禮訖。以次陞殿。命民始。書御題七言六韻傳柑宴。仍命懸題訖。上曰。有實病不入來人。勿爲應試事。分付。仍下敎曰。應製人員。依前例退出閤外。製進。可也。命少退。少頃。命試所承旨。入侍。有防及史官。以次進伏。上曰。試劵幾何收捧耶。知入。賤臣承命出回奏曰。只二張收劵云矣。命書右相書啓批答訖。上曰。試官持試劵入侍事。分付。賤臣承命出。與黃景源等。持試劵進伏。仍命鼎修。進讀試券。考訖。命拆封。三下李錫夏洪仁浩。次中洪履健。以次出榜。上曰。承旨退出後。榜目。卽爲正書以入。可也。命退。諸臣以次退出。
정조 6년
壬寅正月十八日酉時。上御誠正閣。右副承旨入侍時。右副承旨徐鼎修。假注書趙衍德。記注官金鳳顯。別兼春秋徐龍輔。以次進伏訖。上曰。敦諭承旨。卽爲出去耶。鼎修曰。今已出去矣。上曰。右相今在何處乎。鼎修曰。尙在新門外云矣。上曰。今番應製。前待敎。何不致意製進乎。鼎修曰。似是間撤之故矣。命退。諸臣以次退出。
정조 6년
行都承旨嚴璹藥院直。左承旨徐有防病。右承旨李在學坐直。左副承旨金宇鎭坐直。右副承旨李世奭坐。同副承旨趙鼎鎭坐。注書趙興鎭仕直李祖承病。假注書趙衍德藥院直。事變假注書李顯道仕。
정조 6년
傳于趙鼎鎭曰。右副承旨。入侍。
정조 6년
承旨前望單子入之。金宇鎭落點。
정조 6년
傳于李世奭曰。承旨房仍。
정조 6년
傳于金宇鎭曰。左副承旨入侍。
정조 6년
傳于李在學曰。侍衛軍兵毛具。
정조 6년
傳于金宇鎭曰。二十一日景慕宮酌獻禮爲之。該房知悉。
정조 6년
金宇鎭啓曰。再明日景慕宮酌獻禮祭文。當爲製進。藝文提學徐浩修。卽爲牌招製進。何如。傳曰。允。
정조 6년
李在學。以備邊司言啓曰。卽見摠戎使李柱國狀啓。則北漢平倉等各處還上。當年未捧及新逋。至於四千餘石。舊逋。亦爲三百九十餘石。莫重軍餉之若是虧欠。固已萬萬駭然。而旣無停捧之令。則直以未捧懸錄。事未前有。大關後弊。摠戎使李柱國。令該府拿問處之。舊逋旣已現發。則不可置而勿論。令該廳區別年條。指名現告。以爲論勘之地。未捧穀物。依逋欠例。一體督捧之意。分付該廳。何如。傳曰。允。未捧旣如是夥然。則據實陳聞。無或爲怪。而初無停捧之朝令。直以未捧懸錄。有關後弊云爾者。誠甚得當。摠戎使李柱國罷職。各年逋欠磨勘。摠帥捧現告。今日內草記論勘。可也。
정조 6년
備邊司薦望。李昌運爲摠戎使。
정조 6년
傳于金宇鎭曰。政官牌招開政。
정조 6년
傳于金宇鎭曰。在外戶曹參議許遞。今日政差出。
정조 6년
有政。吏批。判書金鍾秀在外未肅拜。參判金文淳式暇。參議沈念祖進。右承旨李在學進。吏批啓曰。判書金鍾秀在外未肅拜。參判金文淳式暇。小臣獨政未安。何以爲之。敢稟。傳曰。只出緊任。以申應顯爲大司諫。姜彝政爲持平。鄭在信崔烜爲正言。洪文泳爲副修撰。金履素爲大司成。韓光濟爲長淵縣監。吳泰賢爲兵曹佐郞。尹光濩爲禁府都事。金明鎭爲漢城主簿。徐鼎修爲戶曹參議。
정조 6년
再政。禹弼昌爲慶尙中軍。
정조 6년
兵批。判書鄭好仁進。參判徐有寧病。參議沈有鎭入直進。參知柳誼病。左副承旨金宇鎭進。以李煜爲忠壯將。姜柱河爲咸鏡中軍。沈趾賢爲大丘營將。李大遠安百漢爲武兼。鄭周誠爲宣傳官。金載瓚爲文兼。韓益增爲守門將。禹夏疇爲漢江別將。金命行爲楊花別將。黃柘坡權管單洪瀗龜。同知單徐有和。副護軍尹㬚韓後裕尹師洙趙榮弼柳翼之。司直徐鼎修金寅燮朴趾慶鄭彦郁。副司果吳泰賢崔烜。
정조 6년
兵曹口傳政事。副司直鄭志儉。
정조 6년
以全羅兵使李東曄軍兵弊瘼狀啓。傳于李在學曰。此狀啓。當下備局稟處。而其中兵曹屬忠順忠贊忠壯衛及勳府屬忠翊衛納布之式。有兒番之名色。十一歲以上。每人各收半匹之布。而甚至五六七八歲之兒。亦編是案。數近數百。此事之昉於何時。雖未可知也。其爲殘忍。已無可言。而旣聞之後。烏可不斯速釐革乎。本道兒童哨名色。年前因啓下文書。特命査實釐正。則況此納布之後乎。自廟堂詳査委折。今日內論理草記稟處。他道。亦有此等之例與否。一體査奏。
정조 6년
傳于李在學曰。連値齋日。時囚姑爲保放。過齋後捧供以聞。
정조 6년
李在學啓曰。右議政李徽之。又使錄事。來納命召。何以爲之。敢稟。傳曰。遣他史官。更爲傳授。
정조 6년
金宇鎭。以禮曹言啓曰。今此景慕宮酌獻禮親行時。自上當有散致齋之禮。而正日。只隔二日。勢未及依禮文擧行。殿下自今日。散齋一日於別殿。致齋一日於正殿。諸享官及近侍之官應從升者。竝散齋一日於正寢。致齋一日於本司。陪享百官諸衛之屬。守衛宮門者。各於本司。淸齋一宿事。知委。何如。傳曰。允。
정조 6년
又以吏曹言啓曰。成均館學諭張志默。除拜後過限未上來。依例罷職。何如。傳曰。允。
정조 6년
又以吏曹言啓曰。黃州牧使徐魯修。待城門開下送草記。命下矣。徐魯修城門開後。已爲下送之意。敢啓。傳曰。知道。
정조 6년
李在學。以義禁府言啓曰。海南前縣監金敍九。拿囚之意。敢啓。傳曰。知道。
정조 6년
記事官金夏璉書啓。臣敬奉聖敎。馳往傳諭于西部盤松坊曺判府事契議政府右議政李徽之所住處。則以爲臣事君無狀。人言叵測。雖蒙聖明洞燭。開釋無餘。而顧臣情地之危懍。尙有魂夢之驚悸。實難抗顔朝堂。何暇論自重之道乎。屢召之餘。末由承膺。臣罪至此。合被嚴誅。謹當構入文字。仰暴血懇云矣。臣旣承偕入之命。姑爲仍留之意。敢啓。傳曰。知道。纔宣疏批。辭已罄矣。噫。若使卿之所遭。不過爲官師之規。勤攻之論。而必欲一伸廉隅。則以予敬大臣之意。豈不思體諒之道。而至若挾私之言。出於敲撼之計。全事搆捏。少不顧忌。則卿不宜以此而深引。予亦豈因是而曲副。日昨逬出城外。已涉過中。則到今轉尋鄕路。尤出意外。且況春寒尙峭。江干棲屑。想多齟齬。重爲卿念念不置。申諭至意。以冀卿之幡然事。爾其更爲傳諭。期於偕來。
정조 6년
左副承旨李世奭書啓。臣敬奉聖敎。馳往敦諭于西部盤松坊曺判府事契議政府右議政李徽之所住處。則以爲臣之窮蹙情勢。已悉於前後書啓。庶幾聖鑑俯燭。俾伸自靖之義。而不意承宣復臨。敦諭愈勤。責之以過中。仍命以偕來。尤不勝惶感悶縮。措躬無地。臣雖不似。官則三事也。冒據具瞻之地。遭此難洗之辱。雖蒙聖諭之昭晣。致使公議之自定。而然臣慙愧危怖之心。去而愈深。實難抗顔於朝堂。恩召屢下。每犯違逋。是豈臣樂爲也哉。傷弓之悸靡定。守株之見難改。斧鉞是俟。其亦慼矣。臣窮到此。所望於聖朝。只是早降斥退之命。俾蒙生成之澤也。違命之罪。亦已極矣。而近密之臣。緣臣淹留。尤爲罪上之添罪。伏望亟收成命。召還王人。而明日親臨武臣殿講。亦無以進參於考官之列。尤切萬萬悚懍之至云矣。臣旣承偕來之命。姑爲仍留之意。敢啓。無批答
정조 6년
記事官金夏璉書啓。議政府右議政李徽之。今方轉向果川地露梁云。故臣旣承偕來之命。仍爲隨往之意。敢啓。傳曰。知道。
정조 6년
右議政李徽之疏曰。伏以臣。涉世昧方。處事多尤。而偏荷聖眷。久據崇班。人之睢盱。勢所必至。其所怒嫉之言。臣已待之久矣。乃者李義行之疏果出。而論斥臣身者。莫非人臣之極罪。臣誠慙悚震迫。措躬無地。然而夷考其臚列之辭。則雖極危怖。誠不滿一哂也。臣之朝參筵奏。亶出於忠憤所激。而傳聞旣異於塗聽。關係不輕於隄防。非敢以䵝昧之說。欲驅於抑勒之科。伊後對箚。只緣忙錯。不能的指根脈。直截道破。若謂之辭不達意。則臣固當受以爲過。今乃以顧畏凶焰。隱諱呑吐。構成臣罪。貴臣以不嚴懲討者。其果成說乎。至若家人私附之云。又何其太無倫脊也。當國榮向國之時。同朝之人。孰不相親。而拈臣筵奏中家人之句。以爲誣辱臣身者。吁亦惜矣。第其吐言食言之之說。雖急於搆捏。而裏面究之。則實出於挾私逞憾之計者。如見肺腑也。彼旣以私嫌二字。謄諸章牘。則臣安得不爲直陳乎。蓋義行之子心淵。卽乙未榜中人也。臣適參考官。誤知心淵之試劵。升自臣軸出而語人。仍及義行之耳。每以疏暴其子之無累。來乞於臣。而臣後因同入試院者之言。明知其不然。牢拒其請。未果曲副矣。彼乃因此含憾。平日冒嫉之言。臣亦熟聞。而及今其子已故。怨毒益深。詬辱如彼罔極。旣曰私嫌。又復聲罪。則其言之不出於公正。人熟不知也。鳴呼。天可欺乎。上帝爀臨。日月孔昭。其構虛之狀。莫逃聖鑑。反誣之罪。至被嚴勘。臣於是獲免誅戮。反荷恩眷。殆若枯骨之生華。覆盆之照日。感祝圖報。惟有一死。而至於遽入修門。復廁榮塗。實非臣分之所敢出也。渠疏中。以臣向日登筵。罪之以冒沒。則今若徒恃寵靈。冒進朝堂。不惟拚棄廉防而已。其貪戀放肆之譏。必不旋踵而至矣。臣雖喙長三尺。其何以自解乎。身名僇辱。情地危懍。不敢久處城闉。今方逬出江外。敢陳血懇。仰瀆崇聽。伏乞聖明。特垂鑑諒。亟解重擔。俾之退處丘壑。歌詠聖澤。以終餘年。臣不勝涕泣顒祝之至。答曰。省疏具悉卿懇。卿之近日控引。得不有歉於古大臣體國之義乎。予於群下去就之節。未嘗迫其不可迫。强其不可强。則近侍之敦諭相續。而冞堅巽讓。命召之傳授有命。而隨卽還納。有若予迫卿以不可迫。强卿以不可强者。上下相持。情志莫孚。虛佇之餘。繼以愧歎也。噫。卿之所遭。非不孔憯。而搆虛捏無。予所洞悉。且觀日昨傳敎。則予之調停之苦心。可以想得。假使人言。雖或彷彿。猶可恃予無愆。況其遣辭下語。全沒把捉。甘心傾軋者乎。際接卿對辨之章。彼所謂私嫌云云。益覺其情跡之駭悖。寡人所以必欲敦勉于卿。匪直爲卿而已。亶出於靖朝象鎭世道之意。卿若念及於此。恐未暇自恤。予言不再。更勿困我。卿其安心勿辭。須卽造朝。用濟時艱。仍傳曰。此批答。遣史官傳諭于右議政。所納命召。當與書啓批答。追後傳宣。依此擧行事。自本院分付偕來史官處。
정조 6년
壬寅正月十九日卯時。上御誠正閣。右副承旨入侍時。右副承旨徐鼎修。假注書趙衍德。記事官曺喜有。記注官金鳳顯。以次進伏訖。上曰。今日武臣殿講命官。以文武正一品中擬入事。分付。賤臣承命出傳。命書傳敎曰。右副承旨許遞。命退。承史以次退出。
정조 6년
壬寅正月十九日辰時。上御涵仁亭。親臨專經武臣殿講入侍時。行都承旨嚴璹。右承旨李在學。左副承旨金宇鎭。右副承旨李世奭。同副承旨趙鼎鎭。記事官趙興鎭。假注書趙衍德。記注官曺喜有金鳳顯。先行四拜禮訖。以次陞殿。行副司直李柱國李敬懋。副護軍李潤禧許𣷯。吏曹正郞李時秀。副司果徐龍輔。率講官入就位。引儀唱四拜禮。柱國等行拜禮訖。以次陞殿。上曰。不待命官。先爲開講。可也。興鎭呼李琦鉉等名。以次進講。命收栍。賤臣告一粗五不。上曰。未盡應講。而以粗收栍。極甚可怪矣。命書榻敎曰。試官李潤禧推考。上謂璹曰。右相敦諭。昨日諸承旨。皆爲製進。都承旨。亦爲製進。可也。璹承命退出。承旨金宇鎭李世奭。謝恩後。仍爲陞殿。上曰。右相何不造朝也。世奭曰。以其情勢之難安。不得入來云矣。鼎修曰。命官洪樂性。方以實病。不得承牌云矣。上曰。前望單子入之。興鎭承命出持入。具善復落點。仍下敎曰。新除命官。卽爲承牌入侍事。分付。喜有承命出。與具善復偕入進伏。上曰。卿曾經命官乎。善復曰。已經兩次矣。璹製進敦諭。命鼎修讀奏訖。書傳敎曰。此敦諭遣史官。傳諭于右議政。仍傳命召。與之偕入。上曰。昨年此月。亦行酌獻禮乎。民始曰。再昨年連爲行之矣。命書傳敎曰。每年是日。不可不伸禮。而今月動駕頻數。勞軍治道之弊。俱屬軫念。隨駕軍兵。皆以內外營入直軍兵磨鍊之意。纔已下敎。百官亦勿隨駕。但於宮門洞口外通廣處祗迎。仍參享班事。分付。上曰。昨年屢次動駕之餘。軍兵勞苦之弊。不可不念。以館峴作路。何如。宇鎭曰。民家稠疊。道路正狹。似難動駕矣。上命宣傳官李儒敬曰。道路形止。躬審以來。儒敬承命退出。上曰。宮前民家募入事。何以爲之乎。善復曰。自今十六日。始爲開基。而魚物廛。亦從近營建矣。上曰。判尹何不入來乎。民始曰。方有拘忌。未能入來矣。上曰。過矣。儒敬返命奏曰。路正狹窄。多用人力。然後可以動駕矣。命書傳敎曰。再明日隨駕軍兵。以內外各處及各其本營入直軍兵出用。而直處量宜除置。出番軍則勿爲替代入把。馬軍騎士隨駕置之。留營留陳。非所可論。依此知悉擧行。屛門把守。以馬騎入直之類。推移取用。如是下敎。意欲除弊。出番軍雖一名。切勿待令。禁軍亦以入直之八十。名隨駕事。分付。除副輦用小駕事。一體分付。上曰。訓將更爲躬審後。以宣傳官傳稟。可也。講訖。告禮罷。上曰。今番擧動時禁軍。只以入直磨鍊。可也。仍命退。諸臣以次退出。
정조 6년
壬寅正月十九日未時。上御觀物軒。左副承旨入侍時。左副承旨金宇鎭。記事官趙興鎭。兼春秋曺喜有金鳳顯。以次進伏訖。上命書傳敎曰。再明日動駕時門路。以弘化門爲之。又命書榻敎曰。再明日動駕時。內外營入直軍兵。訓將都領。書訖。命退。諸臣以次退出。
정조 6년
壬寅正月十九日初更。上御觀物軒。坐直承旨入侍時。左副承旨金宇鎭。記事官趙興鎭。兼春秋金鳳顯。別兼春秋徐龍輔。以次進伏訖。上命讀公事訖。上曰。摠使狀啓見之乎。宇鎭曰。臣亦見之矣。上曰。摠廳還穀之弊。可謂末如之何矣。年年未捧。其數夥然。而所謂保主人。率皆逃躱。或有餘存者。亦甚貧窮。徵捧無處。故前後摠帥。每當歲末磨勘。則只錄文書。終歸反作。其所矯捄之道。實無其策。誠可悶矣。宇鎭曰。聖敎至當。大抵摠廳還穀分給。石數甚多。而所受之民甚少。故分給之際。倉底居民。懸保受出。移給他人。而多受者或至百餘石。少受者。亦不下五六十石。畢竟備納之際。擧皆逃亡。無處可徵。流來痼弊。甚至於莫可收拾之境。如不大加變通。似難蘇革矣。上曰。近來諸營門。皆是弊局。而至於摠廳虛錄之弊。尤甚切悶矣。命退。承史以次退出。
정조 6년
行都承旨嚴璹齋宿。左承旨徐有防齋宿。右承旨李在學齋宿。左副承旨金宇鎭齋宿。右副承旨李世奭齋宿。同副承旨趙鼎鎭齋宿。注書趙興鎭齋直李祖承病。假注書趙衍德藥院直。事變假注書李顯道仕。
정조 6년
金宇鎭啓曰。明日大駕詣景慕宮後。王大妃殿惠慶宮問安。何承旨進去乎。敢稟。傳曰。咫尺之地。此啓辭置之。
정조 6년
傳于李在學曰。昨日偕來承旨。入侍。
정조 6년
傳于李在學曰。左承旨。左副承旨。入侍。
정조 6년
傳于徐有防曰。左承旨。入侍。
정조 6년
傳于金宇鎭曰。明日詣景慕宮。酌獻禮時。憲府侍臣。無進參之人。兩司在外人員許遞。政官牌招。開政差出。
정조 6년
以臺諫違牌在外微稟。傳于金宇鎭曰。然則竝許遞。政官牌招開政。待下批牌招。以爲備員參班之地。
정조 6년
傳于金宇鎭曰。玉堂前望單子。入之。
정조 6년
玉堂前望單子。入之。校理李泰永。修撰金翊休落點。
정조 6년
吏曹。口傳政事。徐龍輔爲兵曹正郞。朴奎淳爲兵曹佐郞。